
Mănăstirea Nămăiești(jud. Argeș) – cuib de piatră al 
creștinătății 
 
de Conf. univ. dr. George V Grigore 
 
 
În satulNămăiești, al comuneiValea Mare-Pravăț (jud. Argeș), seaflă o 
mănăstire de maici cu un statul mai special. Biserica acestei mănăstiri 
se află într-o cochilie de piatră a muntelui. În zona apropiată mai sunt 
încă două astfel de lăcaşuri de cult, cu care acesta formează un 
triunghi echilateral, cu latura de 20 km. Acestea sunt Biserica de la 
Corbii de Piatră şi Biserica „Cetăţuia lui Negru Vodă” (din 
localitatea Cetățeni). Acestea sunt tot aşezăminte monahale, primul, la 
zece kilometri de Câmpulung Muscel, iar cel de-al treilea, pe şoseaua 
Câmpulung - Târgovişte, în comuna Cetăţeni. Se pare că Mănăstirea 
Nămăiești a fost ctitorită la anul 1547, de un ctitor azi necunoscut. 
Hramul este cel al „Intrării Maicii Domnului în Biserică” (21 
noiembrie) și „Izvorul Tămăduirii” (vinerea din Săptămâna 
Luminată). Ea se află la o distanță de:  5 km de Câmpulung Muscel, 
51 km de Bran, 55 km de Curtea de Argeș,  59 km de Pitești, 61 
km de Târgoviște, 63 km de Râșnov, 76 km de Brașov și 93 km de 
Râmnicu Vâlcea.Accesul rutier se poate face pe DN73 Pitești - 
Câmpulung - Valea Mare Pravăț - stânga DJ19 - Mănăstirea 
Nămăiești; sau pe DN73 Brașov - Râșnov - Bran - Rucăr - 
dreapta DJ19 - Mănăstirea Nămăiești;- pe DN73C Râmnicu Vâlcea - 
Curtea de Argeș - DN73 Câmpulung - Valea Mare Pravăț - 
stânga DJ19 - Mănăstirea Nămăiești;- pe DN72A Târgoviște -
 DJ19(indicator) - Mănăstirea Nămăiești.Acces feroviar: Cea mai 
apropiată gară este în Câmpulung Muscel, de unde se pot lua 
autobuze spre Nămăiești.Se spune că Nămăieștiul este cea mai veche 
mănăstire de maici din Țara Românească. După unii istorici, acest 
lăcaș ar fi fost o catacombă creștină de pe timpul romanilor, după alții 

un templu închinat zeului Zamolxis.Biserica mănăstirii este construita 
în prelungirea unei grote și adăpostește o icoană a Maicii Domnului 
făcătoare de minuni. Este posibil ca această icoană să fie una dintre 
cele mai vechi din toată creștinătatea. Se crede că este una dintre cele 
12 icoane pictate de Sfântul Apostol și Evanghelist Luca, la dorința 
Maicii Domnului.Alții însă, spun că este numai o copie după una 
dintre cele 12 icoane.O legendă spune că în acea grotă ar fi dormit o 
noapte chiar Sfântul Apostol Andrei.Mânăstirea Nămăiești se află 
într-o zonă cu străvechi urme istorice și de un pitoresc deosebit, 
ascunsă într-o stâncă, la altitudinea de 765m. Nu se cunosc date 
exacte privind întemeierea schitului, dar legende transmise oral, din 
moși-strămoși, în satul Nămăiești pomenesc și numele domnitorului 
Negru Vodă, același cu cel care a poruncit construirea mânăstirii din 
balada Meșterul Manole (Curtea de Argeș).Intrarea în mănăstirea se 
află în apropierea șoselei care străbate satul cu același nume, peste 
drum de casa memorială George Topârceanu. Drumul îngust urcă 
printre casele în care locuiesc maicile ce duc aici o viață de sine. 
Treptele se opresc sus la biserica săpată în stâncă. Biserica este săpată 
în piatră, chiar în stânca muntelui. Documentele istorice legate de 
satul Nămăiești și Mănăstirea Nămăiești atestă anii 1503-1547 ca 
perioada în care apare în hrisoavele domnitului Radu cel Mare și 
Mircea Ciobanul. Biserica mănăstirii este considerată monument 
istoric din secolul al XIV-lea. Forma actuală a bisericii rupestre a 
rezultat în urma amenajărilor efectuate într-o peşteră naturală prin 
săpături. Pridvorul este închis, a fost construit din zid de cărămidă în 
anul 1843.În octombrie 1916, artileria germană a distrus turla 
bisericii, stăreţia şi chiliile, bombardându-le.Sergentul Ion Mustață a 
fost acela care a salvat din foc icoana Maicii Domnului, împreună cu 
puține cărți și odoare bisericești. El a mărturisit mai târziu că s-a trudit 
o noapte întreagă să stingă focul, iar spre dimineață, flăcările s-au 
stins dintr-o dată, singure, când au ajuns lângă icoană. Mănăstirea a 
fost restaurată integral împreună cu tot ansamblu monastic, între anii 
1916-1921. 

Înființarea mănăstirii a avut loc când, potrivit legendei, trei 
ciobani au ajuns cu oile pe stânca în care se află astăzi 
mănăstirea.Înnoptând acolo, toți trei au avut același vis: fiecăruia i s-a 
arătat un înger care a spus că în acea stâncă se află o icoană zugrăvită 
după chipul adevărat al Maicii Domnului. Dimineața, și-au spus unul 
altuia visul avut, s-au înfricoșat și au hotărât să se mute pe un versant 
alăturat. Visul s-a repetat în noaptea următoare, iar în a treia noapte li 
s-a arătat chiar Maica Domnului care i-a dus la o stâncă anume și le-a 
arătat intrarea în grotă, spunându-le să facă un lăcaș de închinare 
acolo unde vor găsi icoana.Se crede că tot atunci le-a spus Maica 
Domnului ca numărul viețuitorilor din mănăstirea ce se va întemeia 
aici să fie întotdeauna de 33, după numărul de ani trăiți de 
Mântuitorul nostru pe pământ. O altă legendă pomenește de un singur 
cioban căruia i s-a aratat în vis Maica Domnului și care i-a spus: 
„Scoală-te, sapă sub tine și vei găsi o icoanăîntr-o bisericuță de 
piatră. Aici vei face tu biserica în cinstea și slava Intrării în Biserică 
a Sfintei Fecioare Maria, izvor de viațăși de tămăduire.” Trezindu-se 
din acest vis ciobanul începu să sape cu râvnăși după trei zile și trei 
nopți dădu de o bisericuță de piatră, în formă de peșteră, cu icoane și 
odoare, gata de slujire. 
Interiorul acestei bisericuțes-a păstrat nepictat, cu icoane și 
podoabe atârnate doar pe pereţi. Pe peretele sudic, în pridvor, se mai 
pot vedea urmele unor picturi murale, neîndemânatic realizate, cu 
figuri de sfinţi şterse.În partea centrală a naosului, a fost săpat în 
stâncă un orificiu circular, constituind deschiderea turlei care se 
continuă în exterior prin zid de cărămidă. Catapeteasma din lemn, 
realizată în stil neogotic, separă naosul de altar. La intrarea în 
biserică, în stânga, se află icoana făcătoare de minuni. Această icoană 
o reprezintă pe Maica Domnului cu Pruncul Iisus în brațe.Pe aceste 
locuri, icoana se spune a fost adusă de Sfântul Apostol Andrei. 
Acesta, după ce a propovăduit în Dobrogea, a plecat spre Dacia 
Superioară, făcând popas lângă un templu păgân, închinat zeului 

Zamolxis. Apostolul Andrei crezuse că în grotă trăiește un slujitor al 
zeului, pe care-l va creștina. Negăsind pe nimeni, s-ar fi adresat celor 
cu care călătorea, spunând: „Nemo est.” (Nu este nimeni), de unde ar 
fi și derivat numele localității de Nămăiești. În cele din urmă, 
Apostolul Andrei a coborât în grota goală și a lăsat icoana în partea de 
nord, aproximativ pe același loc în care se află acum în biserica 
mănăstirii.În anul 1798, icoana a fost ferecată în argint, iar în 1913, 
 soția unui general din armata română a pus să i se facă o ramă de 
argint. De atunci, Maica Domnului a săvârșit multe minuni cu cei ce 
veneau să se închine la icoana ei.Un român creștin, stabilit în Anglia, 
trecând pe la sfânta icoană, a aflat despre dorința maicilor de a 
îmbrăca icoana în aur. Observând lipsa de bani a mănăstirii, acesta s-a 
oferit să finanțeze lucrarea, astfel încât a adus de la Monetăria Statului 
puțin peste un kilogram și jumătate de aur, spre a o acoperi.Astfel a 
ajuns acestă icoană ferecată așa cum o vedeți astăzi. Icoana ajunsese 
în timp într-o așa stare avansată de degradare datorită aerului umed 
din grotă, încât oamenii care încercau să vadă chipul Maicii 
Domnului, aveau parte doar de un lemn aproape putrezit, din care nu 
se mai distingea aproape nimic. Doar forma celor două capete, cel al 
Maicii și cel al Pruncului, se păstrase după forma ferecăturii 
scumpe.Date fiind condițiile extreme de mediu în care a stat atâtea 
secole, conform canoanelor Bisericii Ortodoxe, icoana trebuia ori 
grabnic restaurată, ori pusă pe foc. „Este lămurit că nu măînchin 
materiei, deoarece atunci când se distruge forma crucii, ori din ce 
lemn ar fi făcută, arunc lemnul în foc; tot astfel și icoanele” (Sfântul 
Ioan Damaschin, Tratatul II Apologetic). „Și nu cumva, după cum 
odinioară păgânii au adorat dumnezeii lor, tot astfel să adorăm și noi 
icoanele. Doamne ferește! Însă noi ne închinăm doar ca să arătăm 
evlavia și dragostea noastră. De aceea se întâmplă adesea ca, 
ștergându-se caracterul sau chipul, lemnul să rămână gol. Iar acesta 
trebuie să ia forma crucii. Căci atâta timp cât două lemne sunt 
încrucișate și se păstrează figura Crucii, măînchin la Cruce, dar când 
lemnele sunt despărțite și s-a pierdut chipul, eu nu mă mai închin la 

două lemne separate!” (Sfântul Atanasie cel Mare).Restaurarea sfintei 
icoane a avut loc după o metodă athonită, folosităîncă din secolul al 
XVI-lea, la icoana Maicii Domnului de la Mănăstirea Vatoped. 
Călugării athoniți au pictat o pânză, în aceleași condiții cromatice, în 
aceeași tușă stilistică a originalului. Mai apoi, pânza a fost aplicată pe 
dinăuntrul ferecăturii, nu lipită, ci numai suprapusă, lăsând practic 
lemnul întreg, la fel și urmele din pictura veche.Restaurarea icoanei a 
fost încredințată tânărului Alexandru Nicolau, care a lucrat vreme de 
câteva luni la aceasta, în prezența maicii starețe și cu o atentă 
supraveghere a fiecărei etape de lucru.Astăzi icoana este căutată de 
către drept credincioși, fiind renumită pentru ajutorul dat femeilor 
care se roagăînaintea ei cu nădejdea de a putea avea copii, cât și 
pentru vindecări ale unor afecțiuni grave și alte necazuri. De atunci, 
Maica Domnului a săvârșit multe minuni cu cei ce veneau să se 
închine la icoana ei.În afara bisericii, lângă peretele stâncos, se află 
mormintele unor preoți care au slujit în secolele al XIX-lea și al XX-
lea în biserica mânăstirii, precum și al mamei pictorului I.D. Negulici 
(secolul XIX).Căile neștiute ale spiritualității cuprinse în materie, sau 
calea de la piatră către viață și serenitate, pot fi înțelese doar în 
prezența miracolului creștin. La Mănăstirea Nămăești, cea săpată în 
stânca muntelui, se simte vibrația divină a ceva special. Doar 
vizitând-o veți simți această stare specială! 
Surse:crestinortodox.ro; destinastiidevacanta.blogspot.com; 
luminapentrutoți.ro; ortodox.ro; bisericaicoanei.ro; ziarulnatiunea.ro  

